- Jeg håper han blir tatt, slik at han ikke kan gjøre dette mot noen andre

Brutal blind vold ryster England - jakter voldsmann

(VG Nett) Her blir den 16 år gamle skolejenta slått rett ned på åpen gate i London. Den blinde volden skjedde midt på dagen.

21. november 2012

Artikkelen er over syv år gammel

Det brutale voldsangrepet skjedde i Øst-London tirsdag i forrige uke. Klokken var bare litt over 12.30 da den 16 år gamle jenta, som var på vei til skolen, ble angrepet bakfra og slått i bakken.

Voldsmannen forsvant like raskt som han dukket opp. Han er fortsatt på frifot. Det skal ikke være noen relasjon mellom voldsmannen og jenta.

- Uten motiv

Britisk politi slapp i går en video som viser den brutale blinde volden. Håpet er å få tips som leder til en pågripelse av voldsmannen. Etterforsker Helen Millichap sier hun ikke har sett noe liknende tidligere.

ETTERLYST: Dette er mannen britisk politi jakter etter voldsangrepet. Foto: Britisk politi

- Det er svært uvanlig med en voldsepisode som dette, en som fremstår uten motiv og skjer midt på dagen, sier Millichap til Daily Mail.

Politiet sier at voldsmannen fulgte etter 16-åringen i om lag en kilometer - fra hjemmet hennes til åstedet.

Jenta ble intervjuet på britisk TV i tirsdag. Hun vet ikke hvem mannen er, men sier hun la merke til ham på gaten kort tid før angrepet. 16-åringen husker ikke hva som skjedde.

- Jeg hadde ingen anelse. Det første jeg husker, er at jeg våkner opp i en ambulanse på vei til sykehus, sier 16-åringen.

- Siste offer

Hun har sluppet relativt greit fra hendelsen, men hun sier hun er blitt redd for å bevege seg utendørs alene.

- Jeg håper han blir tatt, slik at han ikke kan gjøre dette mot andre. Jeg håper jeg blir hans siste offer, sier jenta.

Videoen av den blinde volden har blitt lagt ut på alle de største nettavisene i Storbritannia og blitt vist i nyhetssendingene på de største TV-kanalene. Til tross for den massive omtalen, har voldsmannen ikke blitt pågrepet.

Politiet beskriver mannen som svart, muskuløs og rundt 180 cm. Han er trolig et sted mellom 25 og 30 år. Han har barbert hode, og hadde på seg en baseballjakke og jeans.

Publisert: 21.11.12 kl. 19:51